32011D0280
L 129/14
SLUŽBENI LIST EUROPSKE UNIJE
16.05.2011.
ODLUKA KOMISIJE
od 16. svibnja 2011.
o stavljanju izvan snage Odluke 2003/796/EZ o osnivanju Skupine europskih regulatora za električnu energiju i plin
(2011/280/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
budući da:
(1)
Odlukom Komisije 2003/796/EZ (1) osnovana je Skupina europskih regulatora za električnu energiju i plin radi lakšeg savjetovanja, koordinacije i suradnje između regulatornih tijela u državama članicama te između tih tijela i Komisije, kako bi se konsolidiralo unutarnje tržište i u svim državama članicama osigurala dosljedna primjena Direktive 2003/54/EZ Europskog parlamenta i Vijeća od 26. lipnja 2003. o zajedničkim pravilima za unutarnje tržište električne energije (2), Direktive 2003/55/EZ Europskog parlamenta i Vijeća od 26. lipnja 2003. o zajedničkim pravilima za unutarnje tržište prirodnog plina (3) i Uredbe (EZ) br. 1228/2003 Europskog parlamenta i Vijeća od 26. lipnja 2003. o uvjetima za pristup mreži za prekograničnu razmjenu električne energije (4).
(2)
Kako bi se povećala suradnja između nacionalnih regulatornih tijela i kako bi se dodatno doprinijelo djelotvornom funkcioniranju unutarnjih tržišta električne energije i prirodnog plina, Uredbom (EZ) br. 713/2009 Europskog parlamenta i Vijeća (5) osnovana je Agencija za suradnju energetskih regulatora.
(3)
Agencija za suradnju energetskih regulatora pruža okvir unutar kojeg nacionalna regulatorna tijela mogu surađivati i izvršavati zadatke slične onima koje trenutačno obavlja Skupina europskih regulatora za električnu energiju i plin. Budući da će Agencija za suradnju energetskih regulatora nastaviti rad Skupine europskih regulatora za električnu energiju i plin u okviru djelotvornijeg upravljanja, prikladno je staviti izvan snage Odluku 2003/796/EZ.
(4)
Kako bi se osiguralo da Skupina europskih regulatora za električnu energiju i plin može privesti kraju nekoliko projekata koji su u tijeku, Skupinu europskih regulatora za električnu energiju i plin trebalo bi raspustiti tek od 1. srpnja 2011. kako bi se osigurao skladan prijelaz na Agenciju za suradnju energetskih regulatora,
DONIJELA JE OVU ODLUKU:
Članak 1.
Odluka 2003/796/EZ stavlja se izvan snage.
Članak 2.
Ova Odluka stupa na snagu dvadesetog dana od dana objave u Službenom listu Europske unije.
Primjenjuje se od 1. srpnja 2011.
Sastavljeno u Bruxellesu 16. svibnja 2011.